Brian Mikkelsen (KF), 2009-11-12:
Jeg vil godt takke Liberal Alliance og hr. Simon Emil Ammitzbøll for muligheden for at have denne vedkommende og meget relevante debat.
Debatten i dag viser jo med al ønskelig tydelighed, at regeringen har leveret de redskaber, der skal til i forbindelse med den verserende bandekrig, at man har taget et væld af initiativer både på den kriminalpræventive og den forebyggende del og på politiindsatsen.
Oppositionen er ikke kommet med et eneste svar på, hvad man ville have gjort anderledes – andet end at komme halsende bagefter.
Regeringen har været på forkant med situationen konstant og har taget et væld af forskellige initiativer.
Det, vi har at gøre med her, er skruppelløse, hensynsløse forbrydere, som kæmper om én ting: det kriminelle marked.
Og der hjælper én ting lige nu: Det er den hårde, konsekvente politiindsats.
Det er det eneste, der hjælper lige nu.
Så er der den forebyggende del, hvor kommunerne har det primære ansvar, og hvor den konservative ordfører, hr. Tom Behnke, har fuldstændig ret i, at der jo ikke er noget til hinder for, at man tager sig sammen i Københavns Kommune og intensiverer indsatsen og gør det bedre, end man har gjort indtil nu.
Derfor leverede vi med den kriminalpræventive pakke »En bedre start« danmarkshistoriens største og bedste bud på, hvad man kan gøre præventivt.
Det interessante er, at vi der har taget langt de fleste forslag fra Ungdomskommissionens pakke.
Vi har nemlig brugt de gode forslag, der er.
Vi har også brugt de gode forslag, der er i forbindelse med kriminalforsorgen.
Fru Karina Lorentzen spurgte om, hvor man brugte kriminalforsorgen henne i det arbejde.
Ja, ud over at den bliver brugt meget nu, skulle man læse det udspil, som regeringen er kommet med, for der står kriminalforsorgen nævnt flere gange.
Flere af tingene har vi udmøntet nu, også i forbindelse med både satspuljen og regeringens finanslovforslag, som man fik på plads i går med Dansk Folkeparti, mentorordningen og udbygningen af SSP-samarbejdet, hvor kriminalforsorgen er med, og vi har et væld af uddannelsesprogrammer, som vi intensiverer i kriminalforsorgen både for bandemedlemmer og andre unge kriminelle.
Så kriminalforsorgen bliver brugt intensivt i bekæmpelsen af kriminalitet og bander.
Så har et af temaerne jo også været frigivelse af hash.
Som en anden Senator Cato stiller hr. Simon Emil Ammitzbøll, som jeg ellers respekterer meget, sig op og spørger, hvad vi synes om det.
Til det kan jeg sige, at regeringen er dybt og inderligt imod at frigive hashen.
Det vil være at lægge sig ned sådan for de værste tendenser i det her samfund ved bare at lade stå til og sige, at når der er et problem, giver vi bare op.
Det er jo ikke det, regeringen vil.
Regeringen tager konfrontationerne op og tager udfordringerne op, og hash er skadeligt for psyken og fysikken.
Man bliver afhængig af hashen, og hashen er også blevet stærkere i forhold til i en tidligere periode.
Vi fortsætter ad den gode vej, vi er på vej ud ad: en klar og konsekvent retspolitik med en stribe, et væld af tiltag, som hjælper – 200 bandemedlemmer og rockere sidder i dag fængslet – og den forebyggende indsats, som virkelig for alvor tager fat nu, ved at vi skubber til kommunerne, også Københavns Kommune, og sørger for, at der nu bliver taget fat, for vi har en meget, meget stor kriminalitetsudfordring her, for vi kan se, at der bliver rekrutteret til bander og rockergrupper på livet løs.
Det skal vi have stoppet, så vi får folk ind i en normal gænge, hvor de får sig en uddannelse og et job.